CELEX: 62021TN0771
Language: da
Date: 2021-12-11 00:00:00
Title: Sag T-771/21: Sag anlagt den 11. december 2021 — Bategu Gummitechnologie mod Kommissionen

14.2.2022   
            
            
               DA
            
            
               Den Europæiske Unions Tidende
            
            
               C 73/51
            
         
      Sag anlagt den 11. december 2021 — Bategu Gummitechnologie mod Kommissionen
      (Sag T-771/21)
      (2022/C 73/65)
      Processprog: tysk
      
         Parter
      
      
         Sagsøger: Bategu Gummitechnologie GmbH (Wien, Østrig) (ved advokat G. Maderbacher)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Sagen antages til realitetsbehandling.
               
            
                  —
               
               
                  Unionen, repræsenteret af Kommissionen, tilpligtes at betale 70 695 720,35 EUR.
               
            
                  —
               
               
                  Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Sagsøgeren har anlagt sag i medfør af artikel 268 TEUF med påstand om erstatning for den skade, som sagsøgeren er blevet påført som følge af kvalificerede tilsidesættelser, som Kommissionen har begået under udøvelsen af sit hverv. Kommissionen har i strid med sine forpligtelser undladt at fastslå og bringe overtrædelser af artikel 101 TEUF og artikel 102 TEUF, der er begået af fabrikanter af jernbanekøretøjer, til ophør. Kommissionen har givet anledning til berettigede forventninger og foranlediget sagsøgeren til at foretage investeringer.
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende: Kommissionen har begået magtfordrejning og anlagt åbenbart urigtige skøn
                  Kommissionen undlod i forbindelse med klagerens formelle klage efter artikel 7 i forordning nr. 1/2003 (1) at foretage en grundig efterprøvelse af alle faktuelle og retlige forhold.
               
            
                  2.
               
               
                  Andet anbringende: Kommissionens kvalificerede tilsidesættelse af princippet om beskyttelse af den berettigede forventning og af retssikkerhedsprincippet
                  Kommissionen afgav klare, ubetingede og samstemmende forsikringer om, at de i jernbanekøretøjer anvendte materialer opfyldte krav, som Kommissionen selv har fastsat. Sagsøgeren har på grundlag af disse forsikringer foretaget store investeringer i bl.a. udviklingen af en teknologi, der opfylder disse krav, og disse investeringer er blevet værdiløse efter Kommissionens passivitet.
               
            
                  3.
               
               
                  Tredje anbringende: Kommissionens kvalificerede tilsidesættelse af sagsøgerens ejendomsret, som er en grundlæggende rettighed i henhold til artikel 17 i Den Europæiske Unions charter om grundlæggende rettigheder (2)
                  
                  I henhold til retspraksis fra Den Europæiske Menneskerettighedsdomstol vedrørende artikel 1 i tillægsprotokol nr. 1 til den europæiske menneskerettighedskonvention, som i henhold til chartrets artikel 52 skal tages i betragtning ved fortolkningen af chartret, er Kommissionen forpligtet til at træffe positive foranstaltninger til beskyttelse af sagsøgerens intellektuelle ejendomsrettigheder. Kommissionen har ikke truffet sådanne foranstaltninger.
               
            
                  4.
               
               
                  Fjerde anbringende: Tilsidesættelse af sagsøgerens ret til god forvaltning i henhold til chartrets artikel 41
                  Kommissionen har brugt ca. fire år efter sagsøgerens indgivelse af en formel kartelklage til at meddele sagsøgeren, at den ikke på grundlag af denne klage har til hensigt at bringe de overtrædelser, der er gjort gældende, til ophør, og den har stadig ikke truffet en afsluttende afgørelse i anledning af klagen. Det kan dog ikke udledes af den del af sagsakterne, som Kommissionen har lagt frem, at der er grundlag for en så lang sagsbehandlingstid. Kommissionen har dermed tilsidesat chartrets artikel 41.
               
            
         (1)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT 2003, L 1, s. 1).
      
         (2)  Den Europæiske Unions charter om grundlæggende rettigheder (EUT 2012, C 326, s. 391).